Diari Oficial de la Generalitat Valenciana


Sumari del DOGV 4152, del 20-12-2001 (2001/11835)

ORDRE de 3 de desembre de 2001, de la Conselleria d'Economia, Hisenda i Ocupació, per la qual es desplega el Decret 184/2001, de 15 de novembre, del Govern Valencià, pel qual s'estableixen ajudes per a pal·liar els danys produïts pels recents fenòmens meteorològics que han tingut lloc a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4152

Data del DOGV
:   20-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/11229


Data del document
:   03-12-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * condicions atmosfèriques
    * suport econòmic
    * desastre natural
    * ajuda pública

ORDRE de 3 de desembre de 2001, de la Conselleria d'Economia, Hisenda i Ocupació, per la qual es desplega el Decret 184/2001, de 15 de novembre, del Govern Valencià, pel qual s'estableixen ajudes per a pal·liar els danys produïts pels recents fenòmens meteorològics que han tingut lloc a la Comunitat Valenciana. [2001/X11926]
  
Mitjançant Decret 184/2001, de 15 de novembre, el Govern Valencià va establir una sèrie d'ajudes destinades a pal·liar els danys produïts pels recents fenòmens meteorològics que han tingut lloc a la Comunitat Valenciana.
  
En aquest decret es facultava el conseller d'Economia, Hisenda i Ocupació per a adoptar les mesures necessàries per al desplegament del decret.
  
Per això, i fent ús de la facultat atorgada pel Decret 184/2001, de 15 de novembre, del Govern Valencià.
  
ORDENE
  
Article 1
  
La Conselleria d'Economia, Hisenda i Ocupació, a través de l'Institut Valencià de Finances, concedirà ajudes econòmiques a les persones físiques o jurídiques que hagen patit danys materials, com a conseqüència dels fenòmens meteorològics que han tingut lloc recentment a la Comunitat Valenciana Aquestes ajudes econòmiques aniran dirigides a:
  
- Les persones físiques o jurídicoprivades afectades per la pèrdua o danys patits en els seus béns mobles i immobles.
  
- Les empreses, i en particular les menudes i mitjanes empreses, comerços i explotacions agrícoles, en la recuperació de la seua normal activitat.
  
Article 2
  
Les ajudes per la pèrdua o danys patits en els béns mobles i immobles i les ajudes a empreses per a la recuperació de la seua normal activitat, consistiran en bestretes d'indemnitzacions i en préstecs bonificats, mitjançant els següents tipus d'operacions i condicions econòmiques:
  
a) Bestreta del pagament d'indemnitzacions que pertocaren per altres entitats públiques o privades, aquestes ajudes s'instrumentaran mitjançant l'obertura d'operacions de préstec amb les entitats financeres que hagen subscrit conveni amb la Generalitat Valenciana. Les condicions d'aquesta operació de préstec seran les següents:
  
Import:
  
Fins al 100% de l'import de la indemnització que s'ha de percebre, que s'acreditarà mitjançant informe pericial del taxador de la companyia asseguradora.
  
Termini:
  
Màxim 1 any
  
Tipus d'interés màxim:
  
Euribor més 0,75 punts percentuals.
  
En les operacions de préstec fins a 1 milió de pessetes, la Generalitat Valenciana subvencionarà el 6% del principal del préstec. Pel que excedisca del milió de pessetes i fins a 15 milions, la Generalitat Valenciana subvencionarà el 3% del principal.
  
b) Préstecs per a la reposició o reparació dels béns danyats, mitjançant l'obertura d'operació de préstec amb les entitats financeres que han subscrit conveni amb la Generalitat Valenciana. Les condicions d'aquesta operació de préstec seran les següents:
  
Import:
  
Fins al 100% dels danys patits, els quals hauran de ser prèviament justificats documentalment.
  
Termini:
  
Serà determinat de comú acord entre l'entitat financera i el prestatari.
  
Tipus d'interés màxim:
  
Euribor més 1,25 punts percentuals.
  
El principal dels préstecs serà subvencionat per la Generalitat Valenciana en un 3,25% anual, durant els dos primers anys de vigència del préstec.
  
Article 3
  
El termini de presentació de sol·licituds per a acollir-se a les ajudes recollides en la present ordre acabarà el dia 15 de febrer de 2002.
  
Article 4
  
Podran ser objecte de les ajudes regulades en la present ordre aquelles situacions que, no estant compreses en els articles precedents, siguen proposades pels delegats del Consell a Castelló, Alacant i València en l'informe que assenyala l'article 2, paràgraf final del Decret 184/2001, de 15 de novembre, del Govern Valencià, una vegada aprovades pel conseller d'Economia, Hisenda i Ocupació.
  
Article 5
  
Les sol·licituds d'ajuda es presentaran en les oficines de la Delegació del Consell a València, Castelló i Alacant, o en qualsevol de les oficines previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en els terminis assenyalats en l'article segon de la present ordre.
  
Article 6
  
Les sol·licituds d'ajuda hauran de dur adjunta la documentació següent:
  
Fotocòpia compulsada del DNI o NIF del sol·licitant.
  
En el supòsit de béns immobles, documentació acreditativa de la titularitat del bé danyat (escriptura de compravenda o nota simple del Registre), juntament amb factura o pressupost de la reparació dels danys.
  
Quan es tracte de comerços, a més s'haurà d'acreditar la inscripció en el Registre General de Comerciants i Comerç de la Comunitat Valenciana, d'acord amb el que estableix el Decret 77/1987, de 25 de maig, del Consell de la Generalitat Valenciana, en relació amb la Llei 8/1986, de 29 de desembre, de la Generalitat Valenciana, i l'Ordre de 24 de juliol de 1997, de la Conselleria d'Indústria, Comerç i Turisme.
  
Quan es tracte d'explotacions industrials, s'haurà d'acreditar la inscripció en el Registre d'Establiments Industrials d'acord amb el que estableixen els articles 21 i següents i concordants de la Llei 21/1992, de 16 de juliol, d'Indústria, en relació amb el Reial Decret 697/1995, de 28 de abril, Reglament de Registre d'Establiments Industrials.
  
En el supòsit de béns mobles, declaració jurada dels béns mobles danyats.
  
Junt amb la documentació requerida per a la sol·licitud s'haurà de presentar declaració jurada de no tenir assegurats els béns danyats pels quals se sol·licita l'ajuda mencionada en l'apartat b) de l'article segon.
  
Article 7
  
Per a la gestió de les ajudes es constitueixen, en cadascuna de les Delegacions del Consell de València, Alacant i Castelló, una comissió que sota la presidència dels respectius delegats del Consell, estarà composta per tècnics dels serveis territorials respectius dels departaments següents:
  
- Economia, Hisenda i Ocupació.
  
- Presidència.
  
- Turisme
  
- Obres Públiques, Urbanisme i Transports.
  
- Justícia i Administracions Públiques.
  
- Benestar Social
  
- Agricultura, Pesca i Alimentació, i
  
- Innovació i Competitivitat.
  
Aquesta Comissió, com a òrgan instructor dels expedients d'ajuda, efectuarà les comprovacions necessàries per a assegurar que les sol·licituds complisquen els requisits formals requerits i duguen adjunta la documentació exigida.
  
Acabada la instrucció de l'expedient, el delegat del Consell en cada província, expedirà la corresponent certificació acreditativa de la titularitat de béns afectats i en el qual necessàriament haurà de constar el titular, NIF o CIF, domicili i import dels danys patits.
  
Article 8
  
1. Els beneficiaris de les ajudes sol·licitaran les bestretes o préstecs a les entitats financeres que hagen subscrit conveni amb la Generalitat Valenciana, mitjançant la presentació del certificat expedit per la Delegació del Consell a què fa referència l'article anterior, juntament amb l'informe pericial del taxador de la companyia asseguradora, en el cas de bestretes.
  
2. Els beneficiaris de les ajudes concedides en aplicació de la present ordre estaran obligats a destinar-les exclusivament a la realització de la finalitat per a la qual es van concedir.
  
Article 9
  
El pagament de les ajudes regulades en la present ordre s'efectuarà a càrrec dels crèdits corresponent, a aquest efecte consignats en el pressupost de despeses de la Generalitat Valenciana per a l'exercici 2001, a aquest efecte l'Institut Valencià de Finances trametrà a la Conselleria d'Economia, Hisenda i Ocupació, certificació expressiva de les quantitats que hagen de pagar-se a cadascuna de les entitats financeres firmants dels convenis, juntament amb relació individualitzada i quantificada dels beneficiaris de les ajudes.
  
DISPOSICIÓ FINAL
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 3 de desembre de 2001
  
El conseller d'Economia, Hisenda i Ocupació,